Title: ประกาศกรมการค้าต่างประเทศ  เรื่อง การทบทวนการเรียกเก็บค่าธรรมเนียมพิเศษตอบโต้การทุ่มตลาดสินค้าเหล็กโครงสร้างรูปพรรณหน้าตัดรูปตัว H ที่มีแหล่งกำเนิดจากประเทศโปแลนด์ พ.ศ. 2545

ประกาศกรมการค้าต่างประเทศ

ประกาศกรมการค้าต่างประเทศ
เรื่อง
การทบทวนการเรียกเก็บค่าธรรมเนียมพิเศษตอบโต้การทุ่มตลาด
สินค้าเหล็กโครงสร้างรูปพรรณหน้าตัดรูปตัว
H
ที่มีแหล่งกำเนิดจากประเทศโปแลนด์
พ.ศ. ๒๕๔๕[๑]

ตามที่คณะกรรมการพิจารณาการทุ่มตลาดและการอุดหนุนตามประกาศกระทรวงพาณิชย์
ว่าด้วยการเรียกเก็บค่าธรรมเนียมพิเศษซึ่งสินค้านำเข้าเพื่อตอบโต้การทุ่มตลาดและการอุดหนุน
พ.ศ. ๒๕๓๙
มีคำวินิจฉัยการไต่สวนการทุ่มตลาดชั้นที่สุดว่าการนำเข้าสินค้าเหล็กโครงสร้างรูปพรรณหน้าตัดรูปตัว
H ที่มีแหล่งกำเนิดจากประเทศโปแลนด์ มีการทุ่มตลาดและก่อให้เกิดความเสียหายต่ออุตสาหกรรมภายใน
รัฐมนตรีว่าการกระทรวงพาณิชย์จึงได้ออกประกาศกระทรวงพาณิชย์
ว่าด้วยการกำหนดอัตราค่าธรรมเนียมพิเศษในการนำเข้าสินค้าเหล็กโครงสร้างรูปพรรณหน้าตัดรูปตัว
H ที่มีแหล่งกำเนิดจากประเทศโปแลนด์ (ฉบับที่ ๔) พ.ศ. ๒๕๔๐ ลงวันที่๒๖ พฤษภาคม
๒๕๔๐ กำหนดให้สินค้าดังกล่าวเป็นสินค้าที่ต้องชำระค่าธรรมเนียมพิเศษในการนำเข้าอัตราร้อยละ
๒๗.๗๘ ของราคา ซี.ไอ.เอฟ. นั้น
เมื่อวันที่ ๒๑ ธันวาคม ๒๕๔๔ บริษัท เหล็กสยามยามาโตะ จำกัด
ซึ่งเป็นอุตสาหกรรมผู้ผลิตสินค้าเหล็กโครงสร้างรูปพรรณหน้าตัดรูปตัว H ในประเทศได้ยื่นคำขอให้ทบทวนเพื่อเรียกเก็บค่าธรรมเนียมพิเศษตอบโต้การทุ่มตลาดสินค้าเหล็กโครงสร้างรูปพรรณหน้าตัดรูปตัว
H ที่มีแหล่งกำเนิดจากประเทศโปแลนด์ตามอัตราดังกล่าวต่อไปอีก เมื่อครบกำหนด ๕ ปี
โดยอ้างว่าหากยุติการเรียกเก็บค่าธรรมเนียมพิเศษจะทำให้มีการทุ่มตลาดต่อไปหรือทำให้การทุ่มตลาดฟื้นคืนมาอีก
คณะกรรมการพิจารณาการทุ่มตลาดและการอุดหนุนได้พิจารณา
เมื่อวันที่ ๑๗ พฤษภาคม ๒๕๔๕
เห็นว่ามีมูลเพียงพอและให้กรมการค้าต่างประเทศดำเนินการทบทวนตามข้อ ๑๕
ของประกาศกระทรวงพาณิชย์
ว่าด้วยการเรียกเก็บค่าธรรมเนียมพิเศษซึ่งสินค้านำเข้าเพื่อตอบโต้การทุ่มตลาดและการอุดหนุน
พ.ศ. ๒๕๓๙
กรมการค้าต่างประเทศจึงขอประกาศให้ทราบว่า
จะเริ่มกระบวนการทบทวนการเรียกเก็บค่าธรรมเนียมพิเศษกรณีนี้นับแต่วันประกาศในราชกิจจานุเบกษา
ดังนั้นขอให้ผู้มีส่วนได้เสียซึ่งประสงค์จะแสดงความคิดเห็น ข้อโต้แย้ง
สามารถแจ้งเป็นลายลักษณ์อักษร
รวมทั้งขอดูรายละเอียดคำขอให้มีการทบทวนและผลการพิจารณาของคณะกรรมการได้ ณ
สำนักปกป้องและรักษาผลประโยชน์ทางการค้า กรมการค้าต่างประเทศ กระทรวงพาณิชย์
ถนนสนามบินน้ำ -นนทบุรี ตำบลบางกระสอ อำเภอเมือง จังหวัดนนทบุรี ๑๑๐๐๐ โทร. ๐ -
๒๕๔๗ - ๕๐๘๓  โทรสาร๐ - ๒๕๔๗ - ๔๗๔๑
ภายในกำหนด ๓๐ วัน นับแต่วันประกาศในราชกิจจานุเบกษา

ประกาศ ณ วันที่ ๒๓ พฤษภาคม พ.ศ. ๒๕๔๕
ธรรมนูญ  เชี่ยวสกุล
อธิบดีกรมการค้าต่างประเทศ

วิภา/ผู้จัดทำ
๖ กันยายน ๒๕๕๔

[๑] ราชกิจจานุเบกษา
เล่ม ๑๑๙/ตอนพิเศษ ๔๕ ง/หน้า ๑๐/๒๔ พฤษภาคม ๒๕๔๕